ΨΗΦΙΣΜA(1)

για την περιφερειακή συνεργασία στις χώρες ΑΚΕ

Η Συνέλευση 'Ισης Εκπροσώπησης ΑΚΕ-ΕΕ,

- συνελθούσα στο Στρασβούργο (Γαλλία) από τις 29 Μαρτίου έως την 1η Απριλίου 1999,

- έχοντας υπόψη την έκθεση της ομάδας εργασίας για την περιφερειακή συνεργασία στις χώρες ΑΚΕ,

A. υπενθυμίζοντας ότι η περιφερειακή διάσταση βρίσκεται στο επίκεντρο της σχέσης ΑΚΕ-ΕΕ και αποτελεί αναμφίβολα το βασικό χαρακτηριστικό των Συμβάσεων του Λομέ,

B. υπενθυμίζοντας ότι η στήριξη της συνεργασίας και της περιφερειακής ολοκλήρωσης θεωρήθηκε εξαρχής προτεραιότητα της συνεργασίας ΑΚΕ-ΕΕ,

Γ. λαμβάνοντας υπόψη την πρόσφατη παγκόσμια εξέλιξη η οποία χαρακτηρίζεται από τον πολλαπλασιασμό των περιφερειακών συμφωνιών των οποίων τα κίνητρα και τα χαρακτηριστικά στοιχεία ποικίλουν, και σημειώνοντας ότι η γενική τάση υπέρ της περιφερειακής ολοκλήρωσης δεν μπορεί να νοηθεί μόνο σε οικονομικό και εμπορικό επίπεδο,

Δ. έχοντας εξετάσει τα αποτελέσματα και τις προοπτικές της συνεργασίας και της περιφερειακής ολοκλήρωσης στις χώρες ΑΚΕ,

1. επιβεβαιώνει την καταλληλότητα της συνεργασίας και της περιφερειακής ολοκλήρωσης για τις χώρες ΑΚΕ, που αποτελούν μέσο αντιμετώπισης των προκλήσεων της παγκοσμιοποίησης, κυρίως για τις λιγότερο αναπτυγμένες χώρες, και συνιστούν θεμελιώδες στοιχείο για την ανάπτυξη, την εξάλειψη της φτώχειας, τη βιώσιμη ανάπτυξη καθώς και μέσο για να τεθεί τέρμα στην περιθωριοποίηση των χωρών ΑΚΕ,

2. επιβεβαιώνει ότι τα διακυβεύματα, οι στόχοι και οι οδοί της συνεργασίας και της περιφερειακής ολοκλήρωσης διαφέρουν κατά πολύ ανάλογα με τις περιοχές και τις υποπεριοχές της ομάδας ΑΚΕ και ότι κάθε περιοχή και υποπεριοχή έχει τους δικούς της λόγους για την επιδίωξη του στόχου αυτού,

3. επιβεβαιώνει, με βάση τα αποτελέσματα των διαφόρων περιοχών, ότι η πολιτική διάσταση και η διάσταση της ασφάλειας είναι ουσιώδεις για την επιτυχία των διαδικασιών περιφερειακής ολοκλήρωσης και ότι η ειρήνη αποτελεί προϋπόθεση για την περιφερειακή ανάπτυξη,

4. σημειώνει ότι δεν υπάρχει ένα πρότυπο όσον αφορά τη συνεργασία και την περιφερειακή ολοκλήρωση και ότι πρέπει να λαμβάνονται υπόψη οι ανάγκες και οι δυνατότητες σε τοπικό επίπεδο,

5. αναγνωρίζει ότι η ομάδα ΑΚΕ πρέπει να διατηρήσει τη σημερινή μορφή της αλλά ότι πρέπει, ωστόσο, να λαμβάνει υπόψη τις ανάγκες και ιδιαιτερότητες των διαφόρων περιοχών και υποπεριοχών της,

6. έλαβε δεόντως υπόψη τις δυσκολίες που υπάρχουν και τα ανεπαρκή αποτελέσματα όσον αφορά τους εξαγγελθέντες στόχους, αλλά εκφράζει την ικανοποίησή της για την πρόοδο που σημειώθηκε κατά την τελευταία περίοδο,

7. επιβεβαιώνει ότι η ενίσχυση εκ μέρους της Ευρωπαïκής 'Ενωσης αποτελεί απλώς στήριξη για την εφαρμογή στις διάφορες περιοχές και ότι η συνεργασία και η περιφερειακή ολοκλήρωση εξαρτώνται πρωτίστως από τη βούληση των λαών,

8. εκτιμά ότι η περιφερειακή ολοκλήρωση δεν έρχεται σε αντίθεση με τη διαδικασία απελευθέρωσης σε παγκόσμιο επίπεδο αλλά αποτελεί, αντίθετα, μέσο προετοιμασίας για τις χώρες καθώς και διευκόλυνσης αυτής της ολοκλήρωσης,

9. υπογραμμίζει ότι η οικονομική ολοκλήρωση θα είναι βιώσιμη μόνο εάν οι βασικές οικονομικές και πολιτικές συνθήκες είναι ευνοϊκές και εάν υπάρχει μακροπρόθεσμη δέσμευση για τη διαδικασία ολοκλήρωσης. Θεωρεί επίσης ότι τα κοινά συμφέροντα και η πολιτική βούληση αποτελούν δύο ουσιώδη στοιχεία για την επιτυχία και προσθέτει ότι και άλλοι παράγοντες είναι επίσης καθοριστικοί, και κυρίως το κλίμα ειρήνης και σταθερότητας, το κράτος δικαίου, η καλή διαχείριση των δημοσίων υποθέσεων καθώς και η μακροοικονομική σταθερότητα,

10. θεωρεί ότι η περιφερειακή συνεργασία ΑΚΕ-ΕΕ θα είναι αποτελεσματική μόνο εάν αντανακλά την ύπαρξη των παραγόντων αυτών,

11. εκτιμά ότι η οικονομική ολοκλήρωση θα πρέπει να αποτελεί το σημείο εκκίνησης καθώς και το βασικό τομέα εστίασης για την περιφερειακή συνεργασία,

12. υπενθυμίζει ότι εάν η συνεργασία και η περιφερειακή ολοκλήρωση αποτελούν προτεραιότητα για τις χώρες ΑΚΕ, δεν μπορούν ωστόσο να υλοποιηθούν παρά μόνο μέσα σε ένα πλαίσιο εγκαθίδρυσης της ειρήνης, της δημοκρατίας, του σεβασμού των ανθρωπίνων δικαιωμάτων, και όχι πάνω σε εθνοτική βάση η οποία εξάπτει τα μίση και ωθεί σε ένοπλες συγκρούσεις,

'Οσον αφορά την Αφρική

13. υπενθυμίζει ότι οι απαρχές της περιφερειακής ολοκλήρωσης ανάγονται στην προαποικιακή περίοδο,

14. παρατηρεί ότι ένα πρότυπο ανάπτυξης το οποίο στηριζόταν βασικά στο εθνικό επίπεδο, στο πλαίσιο των πρώην αποικιακών συνόρων, επηρέασε από τη δεκαετία του 60 τη βούληση της Αφρικής να επιβάλει την ταυτότητα της και να διασφαλίσει την ανάπτυξή της,

15. υπογραμμίζει τη σημασία της στρατηγικής απόφασης που έλαβε η Αφρική με τη Συνθήκη της Abuja, με την οποία αποφασίστηκε η δημιουργία της Αφρικανικής Τελωνειακής και Οικονομικής Κοινότητας,

16. θεωρεί ότι η Ευρωπαϊκή 'Ενωση ανέλαβε, στο πλαίσιο των σχέσεών της με την Αφρική, την ευθύνη να συμβάλει στην υλοποίηση των στόχων που αναφέρονται στη συνθήκη της Abuja,

17. επιβεβαιώνει την καταλληλλότητα της συνεργασίας και της περιφερειακής ολκλήρωσης στην Αφρική, κυρίως για τους ακόλουθους λόγους:

- η διαίρεση της Αφρικής σε 54 χώρες δεν επέτρεψε στις περισσότερες από αυτές να συγκεντρώσουν τις οικονομικές προϋποθέσεις μίας εθνικής αγοράς και μίας βιώσιμης βιομηχανικής βάσης,

- η περίπλοκη διάταξη των κρατών η οποία προκύπτει από τους αποικιακούς διαμελισμούς, καθώς και ο συχνά τεχνητός χαρακτήρας των συνόρων, αποτελούν εμπόδια για την κυκλοφορία των εμπορευμάτων, των υπηρεσιών, των κεφαλαίων και των προσώπων,

- η σημασία της άτυπης οικονομίας και του άτυπου εμπορίου επιβεβαιώνει εξάλλου τις δυνατότητες της περιφερειακής ολοκλήρωσης,

- το αναλογικά υψηλό κόστος των συναλλαγών λόγω της χαμηλής κατά μέσο όρο πυκνότητας του πληθυσμού, και παρά την αύξηση αυτού,

- οι οικονομικές και εμπορικές δομές ευνοούν τις παραδοσιακές αγορές εις βάρος των σχέσεων μεταξύ των περιοχών,

18. επιβεβαιώνει κατά συνέπεια ότι, λαμβάνοντας υπόψη τα χαρακτηριστικά της Αφρικής, η επιδίωξη της ολοκλήρωσης σε περιφερειακό επίπεδο αποτελεί απαραίτητο στάδιο της αρμονικής ένταξης της αφρικανικής ηπείρου στην παγκόσμια οικονομία,

19. εκτιμά ότι οι υπάρχουσες δυσκολίες ενισχύουν, αντίθετα, την καταλληλότητα της συνεργασίας και της περιφερειακής ολοκλήρωσης,

20. εκφράζει την ικανοποίησή της για το γεγονός ότι τα εμπόδια που παρουσιάστηκαν μέχρι τώρα έχουν πλέον καταγραφεί και προσδιοριστεί, και κυρίως:

- σημαντικές διαφορές όσον αφορά το μέγεθος, το βαθμό ανάπτυξης, την περιφερειακότητα, το νησιωτικό χαρακτήρα και το πολιτικό βάρος των διαφόρων χωρών, στοιχεία που καθιστούν ιδιαιτέρως δύσκολη τη συνοχή,

- θεσμική ανεπάρκεια των κρατών,

- εξάρτηση των δημοσίων οικονομικών από τελωνειακά έσοδα,

- κατακερματισμός των αφρικανικών αγορών ο οποίος ενισχύεται από τη μη μετατρεψιμότητα ορισμένων νομισμάτων,

- σημασία των συγκρούσεων που εμποδίζουν κάθε πρόοδο της περιφερειακής ολοκλήρωσης καθώς και μία ανεπαρκής κατάσταση όσον αφορά το κράτος δικαίου, τη δημοκρατία, την πολυφωνία, τη χρηστή διαχείριση των δημοσίων οικονομικών, την ανεξαρτησία της δικαιοσύνης, την ελευθεροτυπία και τη μακροοικονομικής σταθερότητα, που αποτελούν ταυτόχρονα προϋποθέσεις για την ανάπτυξη σε εθνικό επίπεδο και για την περιφερειακή ολοκλήρωση,

21. εκφράζει την ικανοποίησή της για το γεγονός ότι η βελτίωση της οικονομικής κατάστασης ευνοεί στο εξής μία οικονομική ολοκλήρωση ιδιαιτέρως δύσκολη σε περιόδους ύφεσης, και ότι η υιοθέτηση πιο ισόρροπων μακροοικονομικών πολιτικών επιτρέπει το σχεδιασμό σε καλύτερες συνθήκες της σύγκλισης των πολιτικών αυτών σε περιφερειακό επίπεδο,

22. εκφράζει την ιδιαίτερη ικανοποίησή της για το γεγονός ότι, μετά από μία μακρυά περίοδο κατά την οποία δεν κατέστη δυνατό να υπερκεραστούν οι δυσκολίες που αναφέρθηκαν πιο πάνω, σημειώθηκαν κατά την τελευταία περίοδο πολύ σαφείς αν και άνισοι πρόοδοι όσον αφορά την συνεργασία και την περιφερειακή ολοκλήρωση. Σημειώνει ότι, σε ορισμένες περιπτώσεις, ο δρόμος που διανύθηκε σε μερικά χρόνια ισοδυναμεί ή υπερβαίνει τα αποτελέσματα που επιτεύχθηκαν στις δύο προηγούμενες δεκαετίες,

23. διαπιστώνει ότι οι πρόοδοι της συνεργασίας και της περιφερειακής ολοκλήρωσης στην Αφρική ανταποκρίνονται στις προόδους που παρατηρούνται σε οικονομικό και πολιτικό επίπεδο, γεγονός το οποίο επικυρώνει, εάν χρειαζόταν κάτι τέτοιο, το στόχο της δημιουργίας μίας Αφρικανικής Οικονομικής Κοινότητας,

24. υπογραμμίζει ότι η ειρήνη και η ασφάλεια συμπεριλαμβάνονται μεταξύ των σημαντικών στόχων των περιφερειακών οργανώσεων,

25. υπογραμμίζει ότι παρατηρούνται πρόοδοι όσον αφορά την εφαρμογή σε εθνικό επίπεδο των αποφασέων που λαμβάνονται σε περιφερειακό επίπεδο,

26. υπογραμμίζει ότι λαμβάνεται περισσότερο υπόψη η ανάγκη για μεγαλύτερη συμμετοχή των οικονομικών παραγόντων και της κοινωνίας των πολιτών στη διαδικασία ολοκλήρωσης,

27. επισημαίνει την πολυμορφία των διαδικασιών περιφερειακής ολοκλήρωσης,

28. υπογραμμίζει την αυξανόμενη πολιτική βούληση που παρατηρείται κατά την τελευταία περίοδο για πρόοδο όσον αφορά την περιφερειακή ολοκλήρωση κατά τρόπο ώστε η Αφρική να καταστεί μία κοινότητα η οποία θα είναι ορατή και θα διαθέτει φωνή σε διεθνές επίπεδο, και να αποκτήσει σταδιακά τα μέσα για την ταυτότητά της και για μία βιώσιμη ανάπτυξη,

29. επιβεβαιώνει, όπως και αφρικανοί ιθύνοντες, ότι η ανάπτυξη της Αφρικής ή θα είναι περιφερειακή ή δεν θα μπορέσει να πραγματοποιηθεί,

'Οσον αφορά τη Δυτική Αφρική

30. σημειώνει ότι η Δυτική Αφρική αποτελεί μία σχετικά ομοιογενή υποπεριοχή η οποία διαθέτει πλούσια εμπειρία σε θέματα περιεφερειακής ολοκλήρωσης που ανέρχεται στον 10o και 15o αιώνα,

31. διαπιστώνει ότι η CEDEAO, γενικός περιφερειακός οργανισμός της υποπεριοχής ο οποίος περιλαμβάνει 17 χώρες, έχει επιτύχει ενδιαφέροντα αποτελέσματα όσον αφορά την ελευθερία και την κυκλοφορία των προσώπων αλλά ότι τα αποτελέσματα αυτά υπήρξαν πολύ περιορισμένα σε θέματα οικονομικής συνεργασίας και απελευθέρωσης του εμπορίου,

32. υπογραμμίζει τις ταχείες και σημαντικές προόδους που πραγματοποίησε η UEMOA στην πορεία της υλοποίησης της τελωνειακής 'Ενωσης και του συντονισμού των μακροοικονομικών πολιτικών. Χαιρετίζει την αποτελεσματική δημιουργία της διακοινοβουλευτικής επιτροπής της UEMOA το Μάρτιο 1998 και ενθαρρύνει την προσεχή δημιουργία του κοινοβουλίου της UEMOA,

33. υπογραμμίζει τα πολύ ενδιαφέροντα αποτελέσματα που επέτυχε το CILSS το οποίο, σε μία βάση περιφερειακής αλληλεγγύης, δεσμεύθηκε αποφασιστικά στον αγώνα κατά της ξηρασίας και της απερήμωσης,

34. σημειώνει ιδιώς τα συμπεράσματα στα οποία κατέληξε το CILSS:

- η επιτυχία της περιφερειακής συνεργασία προϋποθέτει την ενεργό συμμετοχή των πληθυσμών στον καθορισμό των στόχων και στην εφαρμογή,

- η ενίσχυση των ικανοτήτων και η ανάπτυξη των ανθρωπίνων πόρων είναι καθοριστικής σημασίας,

- οι πρόοδοι που επιτεύθηκαν σε θέματα επισιστιστικής σφάλειας και καταπολέμησης της απερήμωσης δεν θα είναι βιώσιμοι παρά μόνο στο πλαίσιο ενός υποπεριφερειακού χώρου,

35. διαπιστώνει ότι η περιφερειακή ολοκλήρωση της Δυτικής Αφρικής προσέκρουσε σε μείζονα εμπόδια, μεταξύ των οποίων ιδίως τα ακόλουθα:

- η κρίση της δεκαετίας του 80 υποχρέωσε τις κυβερνήσεις να παραχωρήσουν την προτεραιότητα στην εσωτερική διαχείριση,

- η έλλειψη υποστήριξης στη βάση: η διαδικασία ολοκλήρωσης σχεδιάσθηκε χωρίς τη λαïκή συμμετοχή, γεγονός το οποίο διακύβευσε τη βιωσιμότητα και την εφαρμογή των προγραμμάτων,

- πολλαπλασιασμός των περιφεριακών οργνώσεων στη Δυτική Αφρική (περίπου σαράντα),

36. εκφράζει την ικανοποίησή της για το γεγονός ότι πολλοί πειστικοί παράγοντες επιτρέπουν να διατυπωθεί η σκέψη ότι η συγκυρία είναι στο εξής ιδιαιτέρως ευνοϊκή για την περιφερειακή ολοκλήρωση της Δυτικής Αφρικής και ότι έφθασε συνεπώς η στιγμή να προωθηθεί εκ νέου,

37. σημειώνει ότι η περιφερειακή διάσταση, και αυτό με πρωτοβουλία της Ευρωπαϊκής 'Ενωσης, λαμβάνεται στο μέλλον υπόψη από τους χρηματοδότες, κυρίως από τους θεσμούς του Bretton Woods,

38. σημειώνει ότι η CEDEAO και η UEMOA επιδιώκουν τους ίδιους στόχους, γεγονός το οποίο δημιουργεί τις προϋποθέσεις από κοινού εργασίας, και εκφράζει την ικανοποίησή της για την απόφαση των υπευθύνων τους να ακολουθήσουν την πορεία αυτή,

39. υπογραμμίζει ότι τα κράτη μέλη της CEDEAO υπέγραψαν μία συνθήκη μή επίθεσης, δημιούργησαν μία επιτροπή μεσολάβησης καθώς και μία ομάδα παρατηρητών και ότι μία πρώτη παρέμβαση της οργάνωσης αυτής είχε θετικά αποτελέσματα στη Λιβερία,

'Οσον αφορά την Κεντρική Αφρική

40. σημειώνει ότι η Κεντρική Αφρική είναι η περιοχή της Αφρικής όπου η περιφερειακή ολοκλήρωση αποδείχθηκε η πιο δύσκολη και αυτό βασικά για πολιτικούς λόγους,

41. διαπιστώνει ότι η Οικονομική Κοινότητα των Κρατών της Κεντρικής Αφρικής (CEAAC) αποτελεί αναμφίβολα το πιο σημαντικό παράδειγμα της αποτυχίας ενός περιφερειακού οργανισμού ο οποίος δημιουργήθηκε στο πλαίσιο του σχεδίου του Λάγος και της συνθήκης της Abuja χωρίς να έχουν συγκεντρωθεί οι πολιτικές προϋποθέσεις επιτυχίας:

- συγκρούσεις και ανθρωπιστικά δράματα,

- αντίφαση ανάμεσα στο μακροπρόθεσμο εγχείρημα που αποτελεί η περιφερειακή ολοκλήρωση και στην απουσία ή την ανεπάρκεια κατάλληλων εθνικών πολιτικών,

- απουσία μέσων λειτουργίας, η οποία οφείλεται βασικά στη μη κανονική καταβολή των εισφορών,

42. διαπιστώνει ότι η αποτυχία της CEPGL οφείλεται σε ανθρωπιστικές καταστροφές αλλά επίσης και σε επικαλύψεις με άλλες περιφερειακές οργανώσεις,

43. σημειώνει ότι η περιοχή διαθέτει σημαντικούς πόρους και μεγάλες δυνατότητες, και ότι η ανάπτυξη της περιοχής καθώς επίσης και η ολοκλήρωσή της προϋποθέτουν την επίλυση των συγκρούσεων και μία καλύτερη πολιτική και οικονομική σταθερότητα,

44. λαμβάνει υπόψη τη δημιουργία, σε υποπεριφερειακό επίπεδο, της Οικονομικής και Νομισματικής Κοινότητας της Κεντρικής Αφρικής (CEMAC), η οποία αντικατέστησε την UDEAC, με στόχο την εναρμόνιση των πολιτικών και την επεξεργασία ενός κατάλληλου νομικο-οικονομικού πλαισίου για την ανάκαμψη των επενδύσεων και την πραγματοποίηση μίας κοινής αγοράς,

'Οσον αφορά την Ανατολική Αφρική και το Κέρας της Αφρικής

45. σημειώνει ότι η Ανατολική Αφρική δεν είναι μία περιοχή η οποία διαθέτει πολύ συγκεκριμένη ταυτότητα με οικονομικούς και γεωγραφικούς όρους, γεγονός το οποίο εξηγεί την ανάπτυξη διαφόρων περιφερειακών οργανώσεων,

46. υπογραμμίζει τα σημαντικά αποτελέσματα τα οποία επιτεύχθηκαν από την ZEP, η οποία στη συνέχεια μετατράπηκε σε COMESA, όσον αφορά την απελευθέρωση των ενδοπεριφερειακών συναλλαγών. Υπογραμμίζει ωστόσο ότι η επιτυχία αυτή περιορίστηκε λόγω πολιτικών προβλημάτων και προβλημάτων ασφάλειας τα οποία πλήττουν πολλά μέλη της,

47. υπογραμμίζει ότι η συνεργασία της Ανατολικής Αφρικής, η οποία αναζωογονήθηκε το 1996, αποτελεί ένα σύνολο το οποίο διαθέτει κοινή γλώσσα, πολιτισμό και υποδομές, στοιχεία τα οποία αποτελούν ευνοϊκές προϋποθέσεις για την περιφερειακή εταιρική σχέση και την περιφερειακή ολοκλήρωση,

48. υπογραμμίζει ότι οι βιώσιμες πρόοδοι της περιφερειακής ολοκλήρωσης θα απαιτήσουν μεσοπρόθεσμα και μακροπρόθεσμα καλύτερη γεωγραφική οριοθέτηση των περιφερειακών κοινοτήτων,

49. υπογραμμίζει ότι το IGAD, του οποίου ο βασικός στόχος ήταν η καταπολέμηση της ξηρασίας και της απερήμωσης, μετατράπηκε σε μία περιφερειακή οικονομική Κοινότητα της οποίας οι προτεραιότητες είναι η επισιτιστική ασφάλεια, η προστασία του περιβάλλοντος, η οικονομική συνεργασία και η πρόληψη των συγκρούσεων,

'Οσον αφορά τη Μεσημβρινή Αφρική και τον Iνδικό Ωκεανό

50. σημειώνει ότι ο βασικός στόχος της περιφερειακής ολοκλήρωσης στην περιοχή αυτή δεν είναι να δημιουργηθεί μία αλληλεξάρτηση η οποία υπάρχει από πολύ καιρό και η οποία δημιουργήθηκε κυρίως με το σημαντικό ύψος των κινήσεων κεφαλαίων, με σημαντικές ενδοπεριφερειακές μετακινήσεις και με την κατασκευή των απαραίτητων περιφερειακών υποδομών για να διευκολυνθεί η πρόσβαση για τις μεσόγειες και παράκτιες χώρες και κράτη,

51. σημειώνει ότι ο βιομηχανικός δυναμισμός και η σύσταση της περιφερειακής αγοράς επιτεύχθηκαν λόγω της εξωτερικής προστασίας η οποία επέτρεψε μία πραγματική εκβιομηχάνιση και της οποίας η κατάργηση θα είχε ασφαλώς συνέπειες, τουλάχιστον βραχυπρόθεσμα, για την απασχόληση,

52. σημειώνει τις ανισότητες μεταξύ των χωρών της περιοχής και τις άνισες και ασύμμετρες σχέσεις που προκύπτουν και υπογραμμίζει κατά συνέπεια τη δυσκολία ρύθμισης του ζητήματος του κόστους και των ωφελειών από την ολοκλήρωση,

53. σημειώνει ότι η προοπτική ανάπτυξης των μεγάλων έργων εκμετάλλευσης και μεταφοράς των φυσικών πόρων αποτελεί μία ισχυρή παρότρυνση για την ολοκλήρωση,

54. διαπιστώνει ότι η SACU, η παλαιότερη περιφερειακή οργάνωση στην ήπειρο, κατάργησε τους δασμολογικούς και μη δασμολογικούς φραγμούς, δημιούργησε κοινό εξωτερικό δασμολόγιο, μετατρεψιμότητα των νομισμάτων τα οποία είναι συνδεδεμένα με το νοτιοαφρικανικό ραντ, ότι αντιμετωπίζει δυσκολίες όσον αφορά τις αντισταθμίσεις και ότι, κατά συνέπεια, η πρόκληση που τίθεται είναι η δημιουργία στη ζώνη αυτή μίας πιο ενοποιημένης και πιο ανταγωνιστικής οικονομίας με υψηλές και βιώσιμες προοπτικές ανάπτυξης και αυτό δίνοντας προτεραιότητα στα μακροπρόθεσμα περιφερειακά οικονομικα συμφέροντα,

55. αναγνωρίζει τις επιτυχίες που έχουν σημειωθεί από την SADCC όσον αφορά τη λειτουργική συνεργασία και κυρίως τη βελτίωση των διαδρόμων μεταφορών με βάση τη συνεργασία των γειτονικών χωρών της Νοτίου Αφρικής την εποχή του απάρτχαϊντ. Σημειώνει τα θετικά αποτελέσματα που επιτεύχθηκαν από την SADCC σχετικά με τις τομεακές πολιτικές (μεταφορές, συγκοινωνίες, ενέργεια). Σημειώνει επίσης ότι τα αποτελέσματα σχετικά με το εμπόριο και τις επενδύσεις υπήρξαν λιγότερο σημαντικά λόγω της δυσκολίας να εναρμονισθούν σε περιφερειακό επίπεδο τα συμφέροντα των κρατών μελών,

56. υπογραμμίζει ότι η SADC, η οποία αντικατέστησε τη SADCC, έχει ως στόχο τη δημιουργία μίας κοινότητας ανάπτυξης, στόχος ο οποίος υπερβαίνει τα όρια μίας απλής οικονομικής κοινότητας, ο οποίος περιλαμβάνει τα στοιχεία μίας κοινής αγοράς, την εναρμόνιση των οικονομικών και νομισματικών πολιτικών, αλλά αφορά επίσης κοινές οικονομικές, πολιτικές και κοινωνικές αξίες, ιδιαίτερα μία υπεύθυνη κυβερνητική διαχείριση, τη συμμετοχή του πληθυσμού και την καταπολέμηση της φτώχειας,

57. υπογραμμίζει επίσης ότι η ενίσχυση της αλληλεγγύης, της ειρήνης και της περιφερειακής ασφάλειας αποτελεί ένα από τα σημαντικά στοιχεία της συμφωνίας αυτής και ότι το κοινοβουλευτικό φόρουμ της SADC, το οποίο αποτελείται από αντιπροσώπους των κρατών μελών, θα εξετάζει τα ζητήματα τα σχετικά με τα ανθρώπινα δικαιώματα και τις δημοκρατικές αρχές,

58. υπογραμμίζει ότι πολλές χώρες της περιοχής είναι ταυτόχρονα μέλη της SADC και της Comesa, ότι η σύνθεση των δυο οργανισμών εξελίσσεται γρήγορα και ότι υπάρχει μεταξύ τους κάποιος ανταγωνισμός. Εκτιμά ότι η κατάσταση αυτή οδηγεί σε απώλειες πόρων και ότι θα πρέπει να αποσαφηνιστεί προς το συμφέρον όλων των ενδιαφερομένων χωρών,

59. υπογραμμίζει ότι τα κράτη ΑΚΕ της Επιτροπής του Iνδικού Ωκεανού είναι όλα μέλη της COMESA, ενώ ορισμένα από αυτά είναι επίσης μέλη της CDAA, ότι κάποια άλλα συμμετέχουν στην 'Ενωση του Iνδικού Ωκεανού για την περιφερειακή συνεργασία, ότι οι στόχοι της IOC είναι η πολιτική συνεργασία, η κοινωνική και οικονομική συνεργασία και η επιχειρησιακή συνεργασία, ότι η οικονομική συνεργασία μεταξύ τους δεν στέφθηκε με επιτυχία ενώ η επιχειρησιακή συνεργασία σε σημαντικά θέματα για τα μικρά αναπτυσσόμενα νησιωτικά κράτη, δηλαδή όσον αφορά το περιβάλλον και τον τουρισμό, αποδεικνύεται πολύ ικανοποιητική,

60. υπογραμμίζει τις προσπάθειες που καταβάλλει η Επιτροπή του Iνδικού Ωκεανού για να αναπτύξει την περιφερειακή συνεργασία μεταξύ των νησιωτικών χωρών της περιοχής. Σημειώνει ότι η εξέλιξη της θεσμικής διάρθρωσης θα πρέπει να επιτρέψει την καλύτερη επίτευξη των στόχων που επιλέχθηκαν και την υπέρβαση των εμποδίων που παρουσιάσθηκαν μέχρι σήμερα,

'Οσον αφορά τη διασυνοριακή πρωτοβουλία (ΔΣΠ)

61. υπογραμμίζει το ενδιαφέρον και την πρωτοτυπία της διασυνοριακής πρωτοβουλίας η οποία συγκεντρώνει έναν ορισμένο αριθμό χωρών της Ανατολικής Αφρικής, της Μεσημβρινής Αφρικής και του Iνδικού Ωκεανού και διαφοροποιείται σε πολλά σημεία από τους τρόπους της περιφερειακής ολοκλήρωσης στην Αφρική που επικρατούσαν μέχρι σήμερα, αρχίζοντας από:

- έναν προσανατολισμό προς το εξωτερικό και μία λιγότερο έντονη εξωτερική προστασία,

- την άμεση συμμετοχή του ιδιωτικού τομέα που υλοποιείται σε εθνικό επίπεδο στους κόλπους τεχνικών ομάδων εργασίας,

- τη συμπληρωματικότητα μεταξύ περιφερειακών και εθνικών πολιτικών,

- μία ευέλικτη μέθοδο διαφορετικών ταχυτήτων.

62. εκτιμά ότι η επιτυχία της ΔΣΠ μπορεί να ωφελήσει τις περιφερειακές οικονομικές κοινότητες, ιδίως όσον αφορά τη στήριξη από τους χρηματοδότες, το ρόλο του ιδιωτικού τομέα, την κάλυψη του μεταβατικού κόστους της ολοκλήρωσης, την τεχνική βοήθεια και την αύξηση των ικανοτήτων,

'Οσον αφορά την περιοχή της Καραϊβικής

63. υπογραμμίζει τον ευπαθή χαρακτήρα και την ευαισθησία των οικονομιών της Καραϊβικής και την εξάρτηση τους από τις εξαγωγές βασικών προϊόντων (κυρίως μπανένες, ζάχαρη και ρούμι),

64. εκφράζει την ικανοποίησή της για τις προόδους που σημειώθηκαν στην περιοχή όσον αφορά την περιφερειακή συνεργασία και ολοκλήρωση,

65. σημειώνει με πολύ μεγάλο ενδιαφέρον την πρόταση της Δομινικανής Δημοκρατίας για μία στρατηγική συμμαχία μεταξύ της Καραϊβικής και της Κεντρικής Αμερικής η οποία θα μπορούσε να επηρεάσει κάθε αναπτυξιακή στρατηγική συμβάλλοντας στην ανταγωνιστικότητα και στην οικονομική ανάπτυξη, ενισχύοντας τις παραγωγικές και τεχνολογικές ικανότητες της περιοχής, προσελκύοντας τις ξένες επενδύσεις και βοηθώντας το συντονισμό των εμπορικών πολιτικών στα διάφορα διεθνή φόρουμ στα οποία συμμετέχουν οι χώρες αυτές,

66. εφιστά επιπλέον την προσοχή στην απόφαση η οποία ελήφθη από τους ηγέτες των χωρών του Caricom, οι οποίοι συνήλθαν στη Σάντα Λουτσία από τις 30 Iουνίου έως τις 4 Iουλίου 1998, επιβεβαιώνοντας τη δέσμευσή τους να δημιουργήσουν μία ενιαία αγορά μέχρι το τέλος του 1999,

67. εκτιμά ότι η Ευρωπαϊκή 'Ενωση οφείλει επομένως να ενισχύσει τη στήριξή της για την περιφερειακή συνεργασία και ολοκλήρωση στην περιοχή της Καραϊβικής,

68. επιδοκιμάζει τη θέσπιση ενός καθεστώτος με ειδικό προορισμό τη βοήθεια προς τα τρωτά και ευπαθή νησιωτικά κράτη και, στο πλαίσιο αυτό, εφιστά την προσοχή στην ανάγκη να αναγνωριστεί η αξία ενός δείκτη διαφαινόμενων στοιχείων ευπάθειας, λαμβάνοντας υπόψη τις ανάγκες και το επίπεδο ανάπτυξης των ευπαθών μικρών νησιωτικών κρατών,

'Οσον αφορά την περιοχή του Ειρηνικού

69. σημειώνει ότι, παρόλο που οι χώρες ΑΚΕ της περιοχής εκτείνονται σε μία πολύ μεγάλη έκταση, αποτελούν μία οντότητα της οποίας η συνοχή στηρίζεται σε παραδοσιακές αξίες,

- προσήλωση στην ειρήνη, τη δημοκρατία και το κράτος δικαίου,

- βούληση να εξσφαλιστεί από κοινού η ανάπτυξή τους μετά την πολυμορφία της αποικιακής περιόδου,

70. εκφράζει τη ικανοποίησή της για το γεγονός ότι τα οκτώ κράτη ΑΚΕ του Νότιου Ειρηνικού επιθυμούν να διατηρήσουν και να ενισχύσουν τους δεσμούς τους με την ομάδα ΑΚΕ, αφενός, και την ΕΕ, αφετέρου,

71. σημειώνει ότι οι χώρες ΑΚΕ του Ειρηνικού επιβεβαίωσαν τη βούλησή τους να εργαστούν από κοινού στο πλαίσιο της ομάδας ΑΚΕ και της συνεργασίας ΑΚΕ-ΕΕ, κυρίως με σκοπό την υπέρβαση των εμποδίων των σχετικών με τις μικρές και απομονωμένες οικονομίες τους και την προώθηση, στο πλαίσιο αυτό, της μακροπρόθεσμης οικονομικής και κοινωνικής ανάπτυξης,

72. εκτιμά όντως ότι, δρώντας σε περιφερειακό επίπεδο, οι χώρες του Ειρηνικού μπορούν κυρίως να επωφεληθούν από οικονομίες κλίμακος, να διαπραγματευτούν πιο αποτελεσματικά διεθνείς συμφωνίες, να προωθήσουν την πρόσβαση στις αγορές και να εξεύρουν στήριγμα για τις εθνικές πολιτικές τους,

73. ζητά επομένως να δοθεί ιδιαίτερη προσοχή στην ευαισθησία, το μικρό μέγεθος, την απομόνωση και, κατά συνέπεια, τον ευπαθή χαρακτήρα των χωρών ΑΚΕ του Ειρηνικού,

74. υπογραμμίζει τη σημασία του Φόρουμ του Νότιου Ειρηνικού όχι μόνο όσον αφορά την οικονομική συνεργασία αλλά επίσης και για να εξασφαλιστεί η ειρήνη και η ασφάλεια στην περιοχή και υπογραμμίζει το ενδιαφέρον της Melanesian Spearhead Groupe (MSG),

'Οσον αφορά την περιφερειακή συνεργασία στο πλαίσιο ΑΚΕ-ΕΕ

75. διαπιστώνει ότι παρά τα σημαντικά ποσά τα οποία παραχωρήθηκαν, η περιφερειακή συνεργασία στο πλαίσιο ΑΚΕ-ΕΕ δεν μπορεί να θεωρηθεί μέχρι τώρα επιτυχής. Σημειώνει για παράδειγμα ότι το Ελεγκτικό Συνεδριο το οποίο είχε αξιολογήσει τη συνολική επίπτωση του προγράμματος περιφερειακής συνεργασίας, είχε εκτιμήσει ότι ελάχιστα είχε συμβάλει μόνο στην υλοποίηση των βασικών στόχων της περιφερειακής συνεργασίας,

76. εκφράζει την ικανοποίησή της για το γεγονός ότι έχουν αντληθεί πλέον τα διδάγματα του παρελθόντος και ότι έχουν προσδιοριστεί πλέον με ακρίβεια τα εμπόδια τα οποία παρουσιάστηκαν, γεγονός το οποίο δημιουργεί ευνοϊκές συνθήκες για να να υπερπηδηθούν,

77. υπογραμμίζει τη σημασία άλλων μορφών συνεργασίας εκτός από την περιφερειακή ολοκλήρωση, ικανών να ενισχύσουν την αμοιβαία κατανόηση και την περιφερειακή αλληλεγγύη,

78. επιβεβαιώνει ότι είναι στο εξής εφικτό και αναγκαίο να δοθεί μία νέα ώθηση και μία νέα φιλοδοξία στην ενίσχυση, στο παλίσιο ΑΚΕ-ΕΕ, της συνεργασίας και της περιφερειακής ολοκλήρωσης. Εκτιμά κυρίως ότι τη βάση για αυτό πρέπει να αποτελέσουν οι θετικές εμπειρίες,

79. υπογραμμίζει ότι η οικονομική συνεργασία δεν πρέπει ποτέ να διαχωρίζεται από τις ανθρωπιστικές πτυχές της, γεγονός το οποίο προϋποθέτει μία οικονομία στην υπηρεσία των ανθρώπων και, ιδίως, ότι οι οικονομικές και χρηματοοικονομικές ενέργειες δεν θα διαχωρίζουν τους οικονομικούς παράγοντες από τις πραγματικές επιπτώσεις στους ενδιαφερόμενους πληθυσμούς όσον αφορά τον επισιτισμό, την παιδεία, τη στέγαση, την ιατροφαρμακευτική περίθαλψη, τον πολιτισμό και την πρόοδο για την ειρήνη,

80. εκφράζει την επιδοκιμασία της, από την άποψη αυτή, για την υιοθέτηση ειδικών μέτρων τα οποία θα λαμβάνουν υπόψη τις ανάγκες, τις ιδιαιτερότητες, τις αδυναμίες και τις αναπτυξιακές διαφορές των αναπτυσσόμενων νησιωτικών περιοχών, υποπεριοχών και κρατών στο πλαίσιο της συνολικής συμφωνίας ΑΚΕ-ΕΕ,

81. εκτιμά ότι κάθε περιοχή έχει τους δικούς της ιδιαίτερους περιορισμούς, τις δικές της δυνατότητες και το δικό της ιδιαίτερο δυναμικό, και ότι η συνεργασία στο πλαίσιο ΑΚΕ-ΕΕ πρέπει να ενισχύει και να εδραιώνει τις υφιστάμενες περιφερειακές πρωτοβουλίες που είναι ρεαλιστικές και βιώσιμες. Προσθέτει ότι, εν πάση περιπτώσει, οι πρωτοβουλίες πρέπει να προέρχονται από τις ίδιες τις περιοχές,

82. εκτιμά ωστόσο ότι πρέπει να αντιμετωπιστεί ένας ορισμένος αριθμός κοινών προβλημάτων, γεγονός το οποίο απαιτεί ένα πραγματιστικό και ευέλικτο μέσο για να εφαρμοσθεί η στήριξη των πολιτικών οικονομικής ολοκλήρωσης,

83. θεωρεί στο εξής ότι το σημείο εκκίνησης όλων των περιφερειακών σχεδίων θα πρέπει να είναι το ερώτημα "πρόκειται για μία κατάλληλη περιφερειακή προσέγγιση και, εάν ναι, γιατί", και ότι τα ειδικά προβλήματα και εμπόδια που είναι εγγενή στα αναπτυσσόμενα νησιωτικά κράτη θα πρέπει, από την άποψη αυτή, να ληφθούν υπόψη,

84. επιδοκιμάζει τη δημιουργία ενός μηχανισμού ενθάρρυνσης ο οποίος θα επιτρέπει την παροχή προνομιακής βοήθειας στις περιοχές και άλλες υποπεριοχές που δείχνουν στην πράξη μία πραγματική βούληση οικονομικής ολοκλήρωσης. Θεωρεί ότι ο μηχανισμός αυτός θα μπορούσε να λάβει τη μορφή μίας δημοσιονομικής βοήθειας στο ισοζύγιο πληρωμών, και ειδικών συστημάτων αντισταθμίσεων,

85. θεωρεί ότι είναι απαραίτητο να προσδιοριστούν με σαφήνεια εξαρχής οι προϋποθέσεις για την περιφερειακή ολοκλήρωση,

86. θεωρεί ότι θα ήταν χρήσιμο να συνδυαστεί μία καλύτερη εστίαση με την αρχή της μεταβλητής γεωμετρίας κατά τρόπο ώστε καμία χώρα να μην αισθάνεται αποκλεισμένη και οι υπόλοιπες να μην παρεμποδίζονται,

87. εκτιμά ότι τα προγράμματα περιφερειακής ολοκλήρωσης θα πρέπει να αποτελέσουν τον ακρογωνιαίο λίθο γύρω από τον οποίο πρέπει να διαρθρώνονται τα τομεακά πεδία εστίασης,

88. εκτιμά ότι ο προσδιορισμός αποτελεσματικών περιφερειακών εταίρων, με κατάλληλη εντολή από τις χώρες ΑΚΕ, έχει κρίσιμη σημασία για την αποτελεσματική εφαρμογή των περιφερειακών προγραμμάτων και και θα πρέπει επομένως να αποτελέσει προτεραιότητα της συνεργασίας ΑΚΕ-ΕΕ,

89. εκτιμά ότι ο πολλαπλασιασμός και η επικάλυψη των θεσμών αξίζει ιδιαίτερη προσοχή,

90. εκτιμά ότι η πολιτική δέσμευση εφαρμογής των περιφερειακών πολιτικών σε εθνικό επίπεδο είναι καθοριστική,

91. επικροτεί την υποστήριξη εκ μέρους της Ευρωπαϊκής 'Ενωσης προς τους περιφερειακούς οργανισμούς ανάλογα με τη δέσμευσή τους,

92. εκτιμά ότι ο έλεγχος και η παρακολούθηση των προγραμμάτων και έργων πρέπει να βελτιωθεί αισθητά,

93. επιδοκιμάζει την τεχνική στήριξη της Ευρωπαϊκής 'Ενωσης προς περιφερειακές συμφωνίες ασφάλειας και υποστηρίζει τη δημιουργία περιφερειοποιημένων δομών μεσολάβησης προκειμένου να ελέγχουν τις εθνοτικές, γλωσσικές, οικονομικές, κοινωνικές και θρησκευτικές εντάσεις,

94. θεωρεί ότι οι διαδικασίες περιφερειακής ολοκλήρωσης είχαν μέχρι σήμερα έντονα γραφειοκρατικό χαρακτήρα και ότι πρέπει στο μέλλον να διασφαλιστεί υπό διάφορες μορφές η αποτελεσματική συμμετοχή όλων των παραγόντων (οργανώσεις της κοινωνίας των πολιτών, αποκεντρωμένες τοπικές αρχές, ΜΚΟ, ιδιωτικός τομέας, κ.λπ.),

95. θεωρεί ότι η επαναδιαπραγμάτευση μίας νέας συμφωνίας μεταξύ Ευρωπαϊκής 'Ενωσης και ΑΚΕ μετά τη συμφωνία του Λομέ IV επέρχεται σε μία στιγμή κατά την οποία οι συνθήκες έχουν συγκεντρωθεί για μία ισχυρή ώθηση της στήριξης για την περιφερειακή συνεργασία και ολοκλήρωση,

96. θεωρεί κατά συνέπεια ότι το σύνολο της νέας συμφωνίας και τα διάφορα συστατικά στοιχεία της, μεταξύ των οποίων οι εμπορικές διατάξεις, πρέπει να ευνοούν τη στήριξη αυτή και σε καμία περίπτωση να μην έρχονται σε αντίθεση με αυτή,

97. επιδοκιμάζει στο πλαίσιο αυτό μία συνολική συμφωνία ΑΚΕ-ΕΕ η οποία θα καθορίζει τους στόχους, τις αρχές και τα μέσα εφαρμογής και, όταν αυτό είναι κατάλληλο, ειδικές περιφερειακές και υποπεριφερειακές συμφωνίες για τη συμπλήρωση της νέας σύμβασης ΑΚΕ-ΕΕ,

98. εκτιμά ότι η νομισματική συνεργασία μεταξύ των χωρών ΑΚΕ θα επιτρέψει να διευκολυνθούν σημαντικά οι συναλλαγές και η περιφερειακή συνεργασία. Θεωρεί, στο πλαίσιο αυτό, ότι η ΕΕ πρέπει να υποστηρίξει τη συνεργασία αυτή και ότι η εφαρμογή του ευρώ, η οποία θα σηματοδοτήσει τη δημιουργία μίας σημαντικής ζώνης νομισματικής σταθερότητας, προσφέρει την ευκαιρία σύναψης συμφωνιών με στόχο, σε πρώτο σταδίο, να συμβάλουν στη σταθερότητα των νομισμάτων των χωρών ΑΚΕ,

99. εκτιμά ότι η συνεργασία σε θέματα στατιστικών πρέπει να αποτελεί μία από τις πτυχές της συνεργασίας ΑΚΕ-ΕΕ προκειμένου να:

- διευκολύνει την εφαρμογή των εθνικών πολιτικών και της αναπτυξιακή συνεργασίας,

- να προωθήσει τις επενδύσεις και την οικονομική ανάπτυξη,

- να συμβάλει στην πρόληψη των οικονομικών κρίσεων,

100. υποστηρίζει, με τις προαναφερθείσες προϋποθέσεις, ότι οι συμφωνίες αυτές πρέπει να λαμβάνουν υπόψη όλες τις διαστάσεις του ζητήματος, την οικονομική διάσταση, συμπεριλαμβανομένου του εμπορίου, καθώς επίσης και την πολιτική διάσταση και τη διάσταση ασφαλείας,

101. καλεί την Επιτροπή, την κατάλληλη στιγμή, να θεσπίσει δείκτες προόδου για τις διάφορες περιοχές καθώς επίσης και για τις διασυνοριακές πρωτοβουλίες, λαμβάνοντας υπόψη όχι μόνο την οικονομική ανάπτυξη αλλά επίσης τις πολιτιστικές και κοινωνικές διαστάσεις καθώ και τη διάσταση της βελτίωσης της ποιότητας ζωής, και ζητά από την Επιτροπή να υποβάλλει τακτικά έκθεση σχετικά με την εξέλιξη των δεικτών προόδου, σχολιάζοντας τις εξελίξεις που μετρούνται με τον τρόπο αυτό,

102. κρίνει απαραίτητο στο πλαίσιο αυτό να συμπληρωθούν οι θεσμοί ΑΚΕ-ΕΕ σε περιφερειακό και υποπεριφερειακό επίπεδο και προτείνει, κατά συνέπεια, να πραγματοποιούνται σε περιφερειακό και υποπεριφερειακό επίπεδο συνεδριάσεις του Συμβουλίου Υπουργών και της Συνέλευσης 'Ισης Εκπροσώπησης. Εκτιμά ιδίως ότι οι συνεδριάσεις αυτές θα επιτρέψουν καλύτερη συμμετοχή των διαφόρων παραγόντων της συνεργασίας (ιδιωτικός τομέας, κοινωνία των πολιτών, ΜΚΟ, κ.λπ.),

103. υπογραμμίζει τις δυνατότητες που δημιουργούνται από την παρουσία, στην Καραϊβική, τον Iνδικό Ωκεανό, τον Ατλαντικό και τον Ειρηνικό, ιδιαίτερα απομακρυσμένων κοινοτικών περιοχών (RUP), υπερπόντιων χωρών και εδαφών (PTOM) συνδεδεμένων με την Ευρωπαϊκή 'Ενωση, και κρατών ΑΚΕ,

104. επιβεβαιώνει την καταλληλότητα των ισχυρών εταιρικών σχέσεων και μίας δυναμικής συνεργασίας μεταξύ των ιδιαίτερα απομακρυσμένων περιοχών, των PTOM και των κρατών ΑΚΕ, στην υπηρεσία της αρμονικής ανάπτυξης όλων των εταίρων και της προοδευτικής ένταξης τους στις παγκόσμιες συναλλαγές και με σεβασμό τνω ιδιαιτεροτήτων και των νόμιμων συμφερόντων του κάθε εταίρου,

105. εκφράζει επομένως την επιθυμία η σύμπτωση των μελλοντικών μεταρρυθμίσεων σχετικά με τις σχέσεις της 'Ενωσης με τις χώρες ΑΚΕ, τις PTOM και τις RUP να αποτελέσει ευκαιρία προκειμένου η Επιτροπή και το Συμβούλιο να υιοθετήσουν μία συντονισμένη και συνεκτική προσέγγιση η οποία θα επιτρέπει σε αυτές τις τρεις οντότητες να δημιουργήσουν αποκεντρωμένες εταιρικές σχέσεις στο πλαίσιο μελλοντικών περιφερειοποιημένων συμφωνιών ΑΚΕ-ΕΕ,

106. πιέζει στην Επιτροπή και το Συμβούλιο να μεριμνήσουν για τη στενή συμμετοχή των υπερπόντιων περιοχών, χωρών και εδαφών στο σχεδιασμό των περιφερειακών και υποπεριφερειακών πολιτικών, οικονομικών και εμπορικών εταιρικών σχέσεων τις οποίες η 'Ενωση επιθυμεί να δημιουργήσει με τους εταίρους της στην Αφρική, την Καραϊβική ή τον Ειρηνικό στο χρονικό ορίζοντα του 2005,

107. ζητά κυρίως, στο πλαίσιο των περιφερειοποιημένων πολιτικών εταιρικών σχέσεων, να αναδιοργανωθούν θεμελιωδώς οι δομές του πολιτικού διαλόγου, μεταξύ των οποίων και η Συνέλευση 'Ισης Εκρποσώπησης, προκειμένου να συμμετέχουν κατάλληλα σε αυτές οι αντιπρόσωποι των γειτονικών RUP και PTOM,

108. επιθυμεί κάθε μελλοντική περιφερειακή συμφωνία ΑΚΕ-ΕΕ να λαμβάνει πλήρως υπόψη την παρουσία RUP ή PTOM στο εσωτερικό ή γύρω από τα γεωγραφικά σύνολα στα οποία θα εφαρμόζονται αυτές,

109. αναθέτει στους Συμπροέδρούς της να διαβιβάσουν το παρόν ψήφισμα στο Συμβούλιο ΑΚΕ-ΕΕ και στην Επιτροπή.

(1) Εγκρίθηκε από τη Συνέλευση 'Ισης Εκπροσώπησης ΑΚΕ-ΕΕ την 1η Απριλίου 1999 στο Στρασβούργο (Γαλλία).